CELEX: 32011D0196
Language: ro
Date: 2011-03-29 00:00:00
Title: 2011/196/UE: Decizia Comisiei din 29 martie 2011 privind conformitatea standardului EN 14682:2007 referitor la cordoanele și șnururile cu sistem de strângere folosite la îmbrăcămintea pentru copii cu cerința generală de siguranță din Directiva 2001/95/CE a Parlamentului European si a Consiliului și publicarea trimiterii la standard în Jurnalul Oficial [notificată cu numărul C(2011) 1860]  Text cu relevanță pentru SEE

30.3.2011   
            
            
               RO
            
            
               Jurnalul Oficial al Uniunii Europene
            
            
               L 82/8
            
         DECIZIA COMISIEI
   din 29 martie 2011
   privind conformitatea standardului EN 14682:2007 referitor la cordoanele și șnururile cu sistem de strângere folosite la îmbrăcămintea pentru copii cu cerința generală de siguranță din Directiva 2001/95/CE a Parlamentului European si a Consiliului și publicarea trimiterii la standard în Jurnalul Oficial
   [notificată cu numărul C(2011) 1860]
   (Text cu relevanță pentru SEE)
   (2011/196/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (2),
   după consultarea comitetului permanent instituit în conformitate cu articolul 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice, precum și a normelor privind societatea informațională (2),
   întrucât:
   
               (1)
            
            
               Articolul 3 alineatul (1) din Directiva 2001/95/CE obligă producătorii să introducă pe piață doar produse sigure.
            
         
               (2)
            
            
               În conformitate cu articolul 3 alineatul (2) din Directiva 2001/95/CE, un produs este considerat sigur, în ceea ce privește riscurile și categoriile de risc reglementate de standardele naționale relevante, în cazul în care este conform cu standardele naționale neobligatorii care transpun standardele europene, ale căror referințe trebuie publicate de Comisie în Jurnalul Oficial al Uniunii Europene, în conformitate cu articolul 4 alineatul (2) din directiva respectivă.
            
         
               (3)
            
            
               În temeiul articolului 4 alineatul (1) din directiva respectivă, standardele europene trebuie să fie stabilite de organismele europene de standardizare, pe baza unui mandat stabilit de Comisie. Comisia publică trimiterile la standardele respective.
            
         
               (4)
            
            
               Articolul 4 alineatul (2) din directiva respectivă stabilește o procedură de publicare a trimiterilor la standardele adoptate de organismele europene de standardizare înainte de intrarea în vigoare a directivei. În cazul în care astfel de standarde asigură conformitatea cu cerința generală de siguranță, Comisia decide să publice trimiterile la standardele respective în Jurnalul Oficial al Uniunii Europene. În astfel de cazuri, Comisia hotărăște, din proprie inițiativă sau la cererea unui stat membru, în conformitate cu procedura menționată la articolul 15 alineatul (2) din respectiva directivă, dacă standardul în cauză îndeplinește cerința generală de siguranță. Comisia decide publicarea trimiterii la standard după consultarea comitetului înființat în conformitate cu articolul 5 din Directiva 98/34/CE. Comisia informează statele membre cu privire la decizia sa.
            
         
               (5)
            
            
               În noiembrie 2000, Comisia a trimis mandatul M/309 la CEN (Comitetul European de Standardizare) pentru elaborarea de standarde europene de siguranță privitoare la riscurile de strangulare, rănire și blocare prezentate de cordoanele și șnururile cu sistem de strângere de la hainele pentru copii.
            
         
               (6)
            
            
               Ca răspuns la mandatul Comisiei, CEN a adoptat standardul EN 14682: 2004. Comisia a publicat trimiterea în Jurnalul Oficial al Uniunii Europene
                   (3).
            
         
               (7)
            
            
               În septembrie 2007, standardul EN 14682: 2004 a fost înlocuit cu o nouă versiune adoptată de CEN. Această versiune clarifică cerințele pentru cordoane și șnururi cu sistem de strângere de la articolele de îmbrăcăminte pentru copii și include desene explicative. Trimiterea la standardul EN 14682:2007 nu s-a publicat în Jurnalul Oficial al Uniunii Europene.
            
         
               (8)
            
            
               Între noiembrie 2008 și februarie 2010, autoritățile de supraveghere a pieței din 11 state membre au investigat în comun conformitatea hainelor pentru copii de pe piețele lor cu cerințele EN 14682:2007. Proiectul a fost cofinanțat de Comisie (4).
            
         
               (9)
            
            
               Autoritățile naționale de supraveghere a pieței care au participat la proiect au depus peste 400 de notificări RAPEX privind articole de îmbrăcăminte care nu erau conforme cu cerințele standardului EN 14682:2007. Aceste notificări au reprezentat o proporție semnificativă din totalul de notificări RAPEX primite în 2009 (5).
            
         
               (10)
            
            
               Acest proiect comun a promovat, de asemenea, o extindere a informării și o conștientizare sporită privind cerințele standardului EN 14682: 2007 în ceea ce îi privește pe operatorii economici de-a lungul lanțului de aprovizionare.
            
         
               (11)
            
            
               Comisia consideră că standardul EN 14682:2007 îndeplinește mandatul său M/309, respectă cerința generală de siguranță a Directivei 2001/95/CE și trimiterea la acesta ar trebui să se publice în Jurnalul Oficial al Uniunii Europene în conformitate cu procedura prevăzută la articolul 4 alineatul (2) primul paragraf.
            
         
               (12)
            
            
               Prezenta decizie privind conformitatea standardului EN 14682:2007 cu cerința de siguranță generală este adoptată la inițiativa Comisiei.
            
         
               (13)
            
            
               Măsurile prevăzute de prezenta decizie sunt conforme cu avizul Comitetului instituit prin Directiva 2001/95/CE,
            
         ADOPTĂ PREZENTA DECIZIE:
   Articolul 1
   Standardul EN 14682:2007 „Siguranța îmbrăcămintei pentru copii – Cordoane și șnururi cu sistem de strângere folosite la îmbrăcămintea pentru copii – Specificații” îndeplinește cerința de siguranță generală din Directiva 2001/95/CE pentru riscurile pe care le acoperă.
   Articolul 2
   Trimiterea la standardul EN 14682:2007 se publică în seria C a Jurnalului Oficial al Uniunii Europene și înlocuiește trimiterea la standardul EN 14682:2004
   Articolul 3
   Prezenta decizie se adresează statelor membre.
   
      Adoptată la Bruxelles, 29 martie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 11, 15.1.2002, p. 4.
   
      (2)  JO L 204, 21.7.1998, p. 37.
   
      (3)  JO L 200, 22.7.2006, p. 35, JO C 171, 22.7.2006, p. 23.
   
      (4)  http://ec.europa.eu/consumers/safety/news/index_en.htm.
   
      (5)  http://ec.europa.eu/consumers/safety/rapex/docs/2009_rapex_report_en.pdf.